/* KOM/2011/0803 v konečnom znení */ SPRÁVA KOMISIE RADE A EURÓPSKEMU PARLAMENTU Minimalizovanie regulačného zaťaženia pre MSPPrispôsobenie právnych predpisov EÚ potrebám mikropodnikov





ÚVOD Malé a stredné podniky (MSP) zohrávajú kľúčovú úlohu v tvarovaní európskeho hospodárstva, pretože predstavujú 99 % podnikov, z ktorých 92 % sú mikropodniky[1]. Poskytujú viac ako dve tretiny pracovných miest v súkromnom sektore a zohrávajú kľúčovú úlohu v hospodárskom raste. Majú rozhodujúci význam pre európske hospodárstvo ako zamestnávatelia a zdroj inovácií. Komisia sa zaväzuje podporovať ich rozvoj, najmä prostredníctvom zákona o malých podnikoch so zásadou „najskôr myslieť na malých“ a okrem iného zjednodušením prístupu k finančným prostriedkom EÚ. Komisia sa tiež prostredníctvom programu inteligentnej regulácie zameriava na pomoc pre malé podniky, a to minimalizovaním ich regulačného zaťaženia právnymi predpismi, ktoré sa na úrovni EÚ považujú za nevyhnutné. V stratégii rastu EÚ pre nasledujúce desaťročie, stratégii Európa 2020, sa poukazuje na význam zlepšenia podnikateľského prostredia vrátane inteligentnej regulácie, aby boli európske podniky konkurencieschopnejšie v celosvetovom meradle. Finančná kríza má však vážny vplyv na mnoho najmenších podnikov v hospodárstve EÚ. Je preto nevyhnutné uvoľniť mikropodniky a umožniť im plniť ich podnikateľské ciele bez zbytočnej regulácie. Komisia si uvedomuje, že najmenšie podniky čelia najvyšším nákladom pri spĺňaní požiadaviek právnych predpisov[2]. Dodržiavanie právnych predpisov, ktoré vychádzajú z regionálnej, vnútroštátnej alebo európskej úrovne, bude vždy predstavovať pre menšie podniky väčšiu záťaž. V tomto dokumente sa uvádzajú spôsoby, ako možno posunúť koncepciu „najskôr myslieť na malých“ o krok vpred, aby sa dosiahli rýchle výsledky. V správe sa uvádza spôsob, ktorým Komisia posilní využitie výnimiek alebo osobitných, ľahších právnych režimov pre MSP alebo mikropodniky. Vysvetľuje sa v nej tiež, akým spôsobom sa nadviaže na uvedené ciele počas legislatívneho procesu a vykonávania predpisov. Regulácia je nutnou súčasťou moderného podnikania. Ochraňuje občanov a pracovníkov pred bezpečnostnými rizikami a životné prostredie pred znečisťovaním. Je hnacou silou, cez ktorú sa dosahujú zámery verejného poriadku. Stabilný rozvoj vnútorného trhu EÚ prináša veľa nových možností pre spoločnosti rôznych veľkostí, potrebuje však k fungovaniu minimum právnych predpisov. Komisia víta záujem Európskej rady o túto otázku a očakáva spätnú väzbu od Európskeho parlamentu, Rady a zainteresovaných strán k tejto správe, čo prispeje k pokračovaniu v tejto dôležitej práci. Komisia tiež dúfa, že Európsky parlament a Rada poskytnú silnú podporu jej legislatívnym návrhom, v ktorých sa usiluje udržať regulačné náklady pre MSP a najmä mikropodnikov na minime. Komisia bude tiež pokračovať v spolupráci s členskými štátmi a pomáhať im minimalizovať regulačnú záťaž a pridávanie dodatočných požiadaviek k právnym predpisom EÚ (tzv. gold plating). DOSIAHNUTÉ VÝSLEDKY Komisia prijíma opatrenia na vytvorenie legislatívnych návrhov ústretových k MSP, ako napríklad oslobodenie mikrosubjektov od zbytočných právnych požiadaviek v účtovných smerniciach. Plne sa zaväzuje posudzovať účinky nových alebo prepracovaných právnych predpisov na MSP prostredníctvom dobre vyvinutý proces posudzovania vplyvu. Pravidelne tiež posudzuje, či sa právnymi predpismi plnia stanovené ciele. Prostredníctvom zákona o malých podnikoch (ZMP)[3] a Aktu o jednotnom trhu (AJT)[4] prijala opatrenia na zjednodušenie prístupu k prostriedkom pre MSP, čo predstavuje jeden z najväčších problémov, ktorým tieto podniky čelia v súčasnej kríze. Uplatňujú sa rozsiahle opatrenia na zjednodušenie, ktoré pomáhajú MSP zúčastniť sa na programoch financovaných EÚ. Najnovší návrh Komisie o politike súdržnosti napríklad zaviedol hlavný súbor spoločných pravidiel pre päť príslušných fondov[5] vrátane zjednodušených metód náhrady, ktoré významne zjednodušia pre MSP podmienky pre prístup k finančným prostriedkom EÚ. Komisia uskutočnila dva programy na zlepšenie existujúcich právnych predpisov. Po prvé program rozsiahleho zjednodušenia na zefektívnenie, aktualizáciu a konsolidáciu práva EÚ: prijalo sa približne 200 návrhov, ktoré prinášajú podstatné výhody pre podnikateľské subjekty. Po druhé program na znižovanie administratívnej záťaže: Komisia predložila návrhy, ktoré predstavujú zníženie cielenej záťaže o 33 %, čím sa presiahol plánovaný zámer o 25 %. Spoluzákonodarca prijal návrhy, ktoré predstavujú zníženie o 22 %. Členské štáty začali realizovať niektoré z týchto opatrení. Pracovná skupina na vysokej úrovni nezávislých zainteresovaných strán týkajúca sa administratívnej záťaže, ktorej predsedá Dr. E. Stoiber, pripravuje správu o osvedčených postupoch členských štátov pri implementovaní právnych predpisov EÚ čo najmenej zaťažujúcim spôsobom. Ďalšie informácie o výsledkoch tejto práce možno nájsť v oznámení o inteligentnej regulácii[6]. ďALšIE ZDÔRAZNENIE POTREBY „NAJSKÔR MYSLIEť NA MALÝCH“ PRI PRÍPRAVE NOVÝCH NÁVRHOV Na základe návrhu predsedu Barrosa, ktorý privítala Európska rada v júni 2011, Komisia začala nové preskúmanie právneho acquis EÚ na vykonanie zásady „najskôr myslieť na malých“ a na určenie ďalších možných výnimiek alebo zníženia záťaže pre MSP a najmä mikropodniky. Vykonáva sa preskúmanie acquis , ale účasť zainteresovaných strán MSP je nevyhnutná pre určenie tých prípadov, ktoré môžu priniesť skutočnú zmenu. MSP a mikropodniky musia byť lepšie zahrnuté v tomto preskúmaní, keďže vyjadrili obavy, že výnimky by nemali viesť k nevýhodám v ich situácii. Z tohto dôvodu sa zavádzajú lepšie a špecifickejšie konzultačné mechanizmy pre MSP a mikropodniky. Z prvých výsledkov procesu preskúmania vyplýva, že jasne určené kritéria pre vymedzenie právnych predpisov, z ktorých môžu byť mikropodniky oslobodené, sa vo všeobecnosti ťažko určujú. MSP a ich zástupcovia uznávajú, že MSP nemôžu očakávať, že budú nad zákonom. Mnoho právnych predpisov ostane platných pre MSP a mikropodniky vzťahujúcich sa na zásadné záväzky verejného poriadku, napr. na bezpečnostné normy výrobkov, ktoré sú súčasťou obchodovania na jednotnom trhu. Výnimky alebo ľahšie ustanovenia pre menšie podniky sa nedotknú celkových cieľov verejného poriadku presadzované prostredníctvom príslušných nariadení, napríklad v oblasti ochrany verejného a pracovného zdravia, bezpečnosti potravín alebo ochrany životného prostredia. Ich cieľom by malo byť zníženie neprimeranej záťaže pri dosahovaní týchto cieľov. Existujú prípady, keď by sa zľahčením záťaže pre malých prevádzkovateľov, ktoré je samo o sebe lákavé, mohli vytvoriť negatívne následky, ktoré by mohli by prevážiť všetky prínosy. V takýchto prípadoch by mal pri návrhu celého nástroja prioritne zohrávať kľúčovú úlohu účinok na menších prevádzkovateľov. Zásadnou otázkou je uplatnenie zásady „najskôr myslieť na malých“, aby sa MSP vyhli zbytočným záťažiam. Nemalá časť nákladov vyplýva z vypĺňania a archivovania administratívy a záznamov, alebo z inšpekcií a na preukázanie súladu. Takéto náklady sa často môžu pre malé podniky celkovo alebo čiastočne zrušiť alebo zjednodušiť. V prípadoch, keď sú zákony zameriavané na procesy, napríklad dodržiavanie hygienických noriem, povinností spätného prevzatia alebo podobných ustanovení, Komisia pracuje na vývoji osobitných riešení, ktoré sú jednoduchšie a chránia podnikateľské subjekty pred hľadaním relevantných častí v dlhých knihách pravidiel. Príklady predbežných výsledkov prebiehajúceho preskúmania sú uvedené v neúplných zoznamoch v prílohách 1 a 2. Vykonaním preskúmania sa preukázala významná škála právnych predpisov s existujúcimi výnimkami. Malo by sa rozlišovať medzi rôznymi prípadmi. MSP sú v niektorých prípadoch úplne vylúčené z rozsahu pôsobnosti právnych predpisov. V iných prípadoch sú právne predpisy pre MSP platné, ale udeľujú sa výnimky na základe veľkosti podniku. Nakoniec, právne predpisy sú platné pre MSP, ale s ľahšími požiadavkami. Všeobecným cieľom je udeliť výnimku malých podnikom, tieto výnimky sú vymedzené podľa jednotlivých prípadov s rozličnými prahovými hodnotami, pri ktorých sa berie plne do úvahy osobitná povaha odvetvia a celkové ciele právnych predpisov. Právne predpisy, ktorými sa malé podniky vylučujú z rozsahu pôsobnosti V určitých prípadoch sa nevzťahujú právne predpisy EÚ na malé podniky, napr. uplatnením zásady de minimis . Výnimky, ktoré už platia alebo sú plánované v právnych predpisoch EÚ: - Čiastočné výnimky : napr. rybárske plavidlá kratšie ako 15 metrov, ktoré sú prevádzkované výlučne v pobrežných vodách môžu byť oslobodené z povinnosti byť vybavené systémom monitorovania plavidiel; mikropodniky sú oslobodené z montáže tachografov v nákladných vozidlách, ktoré jazdia v rámci obmedzenej oblasti. - Predĺžené prechodné obdobia: napr. dlhšie adaptačné obdobie povolené pre MSP na montáž výstražných nápisov týkajúcich sa zdravia a bezpečnosti na pracovisku; a prechodné obdobie dvoch rokov, ktoré umožňuje MSP v stavebníctve prispôsobiť sa právnym predpisom v oblasti používania pracovných nástrojov. - Dočasné výnimky: mikropodniky majú výnimky z určitých ustanovení právnych predpisov počas obmedzenej lehoty ako napr. dočasnú výnimku do marca 2009 zo smernice týkajúcej sa pracovnej doby samostatne zárobkovo činných osôb pri vykonávaní mobilných činnosti v cestnej doprave. Prispôsobené právne predpisy: - V určitých oblastiach by požiadavky nemali byť rovnaké pre najväčšie a najmenšie spoločnosti. Komisia z toho dôvodu, v súlade s prianiami zainteresovaných strán, pripravuje právne predpisy v oblasti účtovníctva, ktoré budú jasne rozlišovať povinnosti pre každú kategóriu podnikateľských subjektov (veľké, stredné, malé a mikro). Ďalším príkladom je prebiehajúca reforma pravidiel ochrany údajov EÚ, v ktorej sa preskúmavajú spôsoby zľahčenia určitej legislatívnej záťaže pre mikropodniky a MSP zavedením ľahších povinností, kde je to možné, bez narušenia ochrany základných práv. - Modernizáciou smernice o transparentnosti sa odľahčia určité povinnosti súvisiace s kótovaním a zatraktívnením kapitálových trhov pre MSP. - Okrem toho prostredníctvom hlavného súboru spoločných pravidiel pre päť príslušných fondov, ktorý Komisia zaviedla nedávnym návrhom súvisiacim s politikou súdržnosti, sa plánuje ďalšie zjednodušenie v pripravovanom výskumnom a inovačnom programe Horizont 2020, najmä na zvýšenie účasti MSP. POSILNENIE UPLATNENIA TESTU MSP NAJMÄ PRE MIKROPODNIKY V rámci úsilia o väčší dôraz na výnimky a prispôsobené právne predpisy pre mikropodniky a MSP Komisia začala pracovať na presune dôkazného bremena. Komisia bude pri príprave všetkých budúcich legislatívnych návrhov od januára 2012 vychádzať z predpokladu, že najmä mikrosubjekty by mali byť vylúčené z rozsahu pôsobnosti navrhovaných právnych predpisov, pokiaľ sa nepreukáže proporcionalita ich zahrnutia. Toto dokázanie je nový prvok, ktorý bude zahrnutý v teste MSP. Takto zmenený test de facto presunie dôkazné bremeno a zameria sa na prípravu právnych predpisov EÚ týkajúcich sa osobitnej situácie MSP a mikropodnikov. Komisia od toho istého dátumu zabezpečí, že v prípadoch, v ktorých musia byť mikropodniky zahrnuté do legislatívnych návrhov z dôvodu širšieho verejného poriadku, budú jej návrhy zdôvodnené cez zavedenie rozmeru mikrosubjektov v teste MSP, ktorý tvorí súčasť pravidelného posudzovania vplyvu. V týchto prípadoch sa bude žiadať použitie upravených riešení a ľahších režimov . Keďže argumenty a dôvody na jednoduchšie režimy budú viac viditeľné, malo by byť aj jednoduchšie sledovať pozíciu MSP a mikropodnikov počas rozhodovacieho procesu. Na dosiahnutie tejto veľkej zmeny v politike a na zabezpečenie dodržiavania počas implementačnej fázy Komisia vypracuje hodnotiacu tabuľku , aktualizovanú každoročne, ktorá bude obsahovať: - všetky výnimky a ľahšie režimy pre MSP a mikropodniky, ktoré navrhne Komisia, ako aj iné návrhy, pri ktorých sa určilo, že účinok na malých prevádzkovateľov bude hlavným faktorom; - spôsob, akým sa menia v spolurozhodovacom procese a konečný výsledok právnych predpisov, ktoré prijali Európsky parlament a Rada; - nasledujúce zavedenie týchto ustanovení v každom členskom štáte, s osobitným dôrazom na tzv. gold plating, ktoré sa vykonáva na vnútroštátnej alebo regionálnej úrovni. Umožní to všetkým zainteresovaným stranám určiť uskutočnený pokrok – alebo kde rôzne fázy legislatívnych cyklov EÚ ustupujú od zjednodušenia a pod. AKčNÝ PLÁN NA LEPšIE ZAHRNUTIE MSP PRI TVORBE ZÁKONOV A HODNOTENÍ USKUTOčNENÉHO POKROKU Komisia poskytne MSP lepšie prispôsobené príležitosti vyjadriť ich názor a pomôže pri rozhodovaní zameranom na ich potreby. Bude s nimi diskutovať o uprednostňovanom spôsobe zmiernenia regulačnej záťaže v rôznych situáciách alebo oblastiach. Komisia sa s nimi vhodným spôsobom poradí o ich vnímaní očakávaných výsledkov rôznych opatrení. V oblasti sociálnej politiky Komisia využije konzultačný proces s európskymi sociálnymi partnermi podľa článku 154 Zmluvy predtým, ako predloží návrh. Komisia okrem toho skúma svoj konzultačný proces, ktorý vyplýva z oznámenia o inteligentnej regulácii a má v úmysle vykonať tieto zmeny: 1. Komisia posilní zapojenie a konzultáciu malých podnikateľských subjektov do lepšej tvorby práva. 2. Budú sa častejšie využívať osobitné konzultácie panela pre MSP v rámci siete Enterprise Europe, aby poskytli priamy vstup zo strany MSP do procesu posudzovania vplyvu Komisie a tiež pre širokú škálu iných účelov napr. počas prebiehajúcej konzultácie dostanú MSP výzvu podať správu o najzaťažujúcejších prekážkach, ktorým čelia na vnútornom trhu. 3. Konferencie vytvorené pre MSP a mikropodniky v členských štátoch začínajú skúšobnú fázu a budú sa organizovať v širšom rozsahu, pričom Komisia bude na základe konzultácie s MSP a mikropodnikmi zbierať ich návrhy a pripomienky v rámci programu inteligentnej regulácie a zákona o malom podnikaní. 4. Preskúmanie iniciatívy zákona o malých podnikoch zavádza novú štruktúru riadenia, aby sa zabezpečilo, že sa zohľadnia názory MSP pri prijímaní a účinnej implementácii zákona. V novozaloženej sieti vnútroštátnych zástupcov MSP a zhromaždenia MSP budú európske a národné organizácie MSP predkladať správy a hodnotiť prijímanie zákona o malých podnikoch a podporovať výmenu osvedčených postupov, zvyčajne o spôsobe zaistenia, aby boli právne predpisy priaznivé pre MSP a o spôsobe ako sa vyhnúť zbytočnej regulačnej záťaži. 5. Sieť vnútroštátnych zástupcov MSP bude mať príležitosť vyjadriť svoj názor o tom, kde sú výnimky alebo jednoduchšie režimy najviac potrebné a ako by mali byť zostavené. Zástupcovia MSP Komisie budú v kontakte so zainteresovanými stranami MSP a zaistia, aby boli záujmy MSP zohľadnené v návrhoch Komisie relevantných pre podnikanie. 6. Vytvorí sa webová stránka, na ktorej sa určí 10 najdôležitejších legislatívnych aktov, ktoré sa považujú za zaťažujúce pre mikropodniky a MSP. Použije sa to na vytvorenie zameraných a prispôsobených zmien a doplnení týchto legislatívnych aktov. Tieto opatrenia a iniciatívy budú financované v rámci existujúcich alebo plánovaných programov v súlade so súčasným viacročným finančným rámcom a návrhmi nového rámca na roky 2014 – 2020. Aby sa minimalizovala regulačná záťaž MSP a mikropodnikov Komisia vyzýva členské štáty, aby zaistili rovnaké uplatňovanie uvedené zásad a najmä aby: - tesnejšie zapojili komunitu malých podnikov do tvorby práva hneď od začiatku; - posunuli zásadu „najskôr myslieť na malých“ o krok dopredu jej systematickým uplatnením vo vnútroštátnej tvorbe práva a v prípade potreby zvážili ľahšie požiadavky a výnimky na základe prístupu k jednotlivým prípadom; a - uplatnili test MSP pri posúdení vplyvu a posilnili v ňom rozmer mikropodnikov. Vnútroštátny zástupca MSP by mal zohrávať kľúčovú úlohu vo svojej krajine pri monitorovaní zavádzania týchto opatrení v úzkej spolupráci s organizáciami MSP. ZÁVER Komisia stanovuje v tejto správe konkrétne opatrenia na minimalizovanie regulačného zaťaženia MSP, najmä mikropodnikov. Rada a Európsky parlament sa vyzývajú, aby podporili tento prístup a aby využili hodnotiacu tabuľku a sledovali tak výnimky a ľahšie požiadavky na mikropodniky počas procesu spolurozhodovania a implementácie. Komisia vyzýva členské štáty, aby uplatňovali zásadu „najskôr myslieť na malých“ a plne sa zaviazali k urýchlenému zavedeniu zásad a opatrení, ktoré sú uplatniteľné na úrovni členských štátov. Príloha I – Existujúce právne predpisy s výnimkami alebo jednoduchším režimom Právny predpis | Výnimka alebo jednoduchší režim | 1 | Nariadenie Európskeho parlamentu a Rady (ES) č. 1370/2007 z 23. októbra 2007 o službách vo verejnom záujme v železničnej a cestnej osobnej doprave, ktorým sa zrušujú nariadenia Rady (EHS) č. 1191/69 a (EHS) č. 1107/70 | Ak sa zadá zákazka MSP, ktorý prevádzkuje vozový park s menej ako 23 vozidlami, limit, nad ktorým musí byť postup zadávania zákazky otvorený pre verejnú súťaž, môže byť zdvojený, čím sa postup verejného obstarávania zjednodušuje a má menšie zaťaženie. | 2 | Smernica Rady 92/58/EHS z 24. júna 1992 o minimálnych požiadavkách na zaistenie bezpečnostných a/alebo zdravotných označení pri práci (deviata samostatná smernica v zmysle článku 16 ods. 1 smernice 89/391/EHS) | Členské štáty môžu určiť kategórie podnikov (podľa veľkosti alebo činnosti), ktoré môžu mať povolenie nahradiť úplne, čiastočne alebo dočasne záväzok mať svetelné označenia a/alebo akustické signály za predpokladu, že používajú iné spôsoby, ktoré poskytujú tú istú úroveň ochrany. | 3 | Smernica Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá | Spoločnosti, ktoré vyrábajú v malých množstvách môžu požiadať príslušný schvaľovací orgán o zníženie požiadaviek (poznámka: pripravuje sa ďalšia výnimka pre výrobcov malých sérií týkajúca sa určitých technických požiadaviek právnych predpisov týkajúcich sa schvaľovania typu motorového vozidla). | 4 | Nariadenie Európskeho parlamentu a Rady (ES) č. 1221/2009 z 25. novembra 2009 o dobrovoľnej účasti organizácií v schéme Spoločenstva pre environmentálne manažérstvo a audit (EMAS) | Registrácia MSP pre EMAS nesmie byť podmienená každoročným predkladaním správ. | 5 | Smernica Európskeho parlamentu a Rady 2002/14/ES z 11. marca 2002, ktorá ustanovuje všeobecný rámec pre informovanie a porady so zamestnancami v Európskom spoločenstve | Smernica sa vzťahuje na podniky, ktoré zamestnávajú viac ako 50 zamestnancov, a na prevádzky s aspoň 20 zamestnancami. | 6 | Smernica Rady 2010/18/EÚ z 8. marca 2010, ktorá vykonáva revidovanú Rámcovú dohodu o rodičovskej dovolenke uzavretú medzi BUSINESSEUROPE, UEAPME, CEEP a ETUC a zrušuje smernicu 96/34/ES | Členské štáty môžu povoliť osobitné opatrenia, aby splnili operatívne a organizačné požiadavky malých prevádzok. | 7 | Smernica Rady 2001/23/ES z 12. marca 2001 o aproximácii zákonov členských štátov týkajúcich sa zachovania práv zamestnancov pri prevodoch podnikov, závodov alebo častí podnikov, alebo závodov | Členské štáty môžu obmedziť stanovené záväzky na podniky alebo podnikateľské činnosti, ktoré počtom zamestnancov spĺňajú podmienky na voľbu alebo menovanie kolegiátneho orgánu zastupujúceho zamestnancov. | 8 | Smernica Európskeho parlamentu a Rady 2006/32/ES z 5. apríla 2006 o energetickej účinnosti konečného využitia energie a energetických službách | Členské štáty môžu vylúčiť malých distribútorov z povinnosti podporovať úsporu energie pri konečnej spotrebe a poskytnúť pokročilé metódy merania spotreby a orientačného účtovania. | 9 | Smernica Európskeho parlamentu a Rady 2004/8/ES z 11. februára 2004 o podpore kogenerácie založenej na dopyte po využiteľnom teple na vnútornom trhu s energiou | Smernicou sa dáva členským štátom možnosť zlepšiť podmienky pre vysoko účinnú kogeneráciu s malým výkonom, pokiaľ ide o prístup do siete. | 10 | Smernica Rady 2006/112/ES z 28. novembra 2006 o spoločnom systéme dane z pridanej hodnoty | Členské štáty môžu uplatniť zjednodušené pravidlá zdanenia a výber DPH pre malé podniky ako napr. paušálne úpravy DPH. | 11 | Smernica Európskeho parlamentu a Rady 2006/66/ES zo 6. septembra 2006 o batériách a akumulátoroch a použitých batériách a akumulátoroch | Členské štáty môžu udeliť výnimky výrobcom, ktorí v pomere k veľkosti vnútroštátneho trhu predávajú veľmi malé množstvá batérií alebo akumulátorov, zo záväzkov vykonať finančný príspevok na požiadavky spracovania odpadov a recyklácie. | 12 | Smernica Rady 97/81/ES z 15. decembra 1997 týkajúca sa rámcovej dohody o práci na kratší pracovný čas, ktorú uzavreli UNICE, CEEP a ETUC | Členské štáty môžu úplne alebo čiastočne vylúčiť z podmienok tejto dohody pracovníkov na kratší pracovný čas, ktorí pracujú ako príležitostní pracovníci. | 13 | Nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky v oblasti rybného hospodárstva | Rybárske plavidlá kratšie ako 15 metrov sú oslobodené z povinnosti byť vybavené systémom monitorovania plavidiel, pretože by im to spôsobilo neprimerané náklady. | 14 | Smernica Európskeho parlamentu a Rady 94/25/ES zo 16. júna 1994 o aproximácii zákonov, iných právnych predpisov a správnych opatrení členských štátov týkajúcich sa rekreačných plavidiel | Dlhšie prechodné obdobia boli udelené MSP, aby mohli prispôsobiť výrobu (malé plavidlá) novým požiadavkám smernice. | 15 | Nariadenie Európskeho parlamentu a Rady (ES) č. 852/2004 z 29. apríla 2004 o hygiene potravín | Prevádzkovatelia potravinárskych podnikov sú zodpovední za hygienu potravín. Vyžaduje sa zavedenie metodológie HACCP (analýza nebezpečenstva a kritických kontrolných bodov), systému riadenia bezpečnosti potravín. MSP však môžu prispôsobiť aspekty právneho predpisu svojej situácii (napr. znížiť frekvenciu samokontroly). Prvovýrobcovia a maloobchodníci môžu nahradiť zavedenie HACCP implementáciou sektorových sprievodcov dobrej praxe. | 16 | Smernica Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve | V právnych predpisoch systému obchodovania s emisnými kvótami je zahrnutý kapacitný strop na vylúčenie malých zariadení zo systému obchodovania s emisnými kvótami alebo na predloženie rovnocenných opatrení a zjednodušené monitorovanie a hlásenie požiadaviek pre zariadenie s nízkymi emisiami. | 17 | Smernica Európskeho parlamentu a Rady 2003/71/ES zo 4. novembra 2003 o prospekte, ktorý sa zverejňuje pri verejnej ponuke cenných papierov alebo ich prijatí na obchodovanie | Výnimky týkajúce sa prospektu, ktorý sa zverejňuje pri verejnej ponuke cenných papierov alebo ich prijatí na obchodovanie, sa udeľujú pre ponuky nižšie ako 2,5 milióna EUR. | 18 | Smernica Európskeho parlamentu a Rady 2006/87/ES z 12. decembra, ktorou sa stanovujú technické požiadavky na plavidlá vnútrozemskej plavby | V smernici sú zahrnuté možné výnimky pre lode, ktoré sa plavia iba v rámci vnútorných vôd členského štátu. Tieto výnimky môžu byť použité v prípadoch vybavenia, ktoré sa prevádzkuje na splavných vodných cestách, pričom tie nie sú vnútrozemskými vodnými cestami prepojené s vodnými cestami iného členského štátu, alebo pre plavidlo s nosnosťou nepresahujúcou 350 ton. | 19 | Smernica Európskeho parlamentu a Rady 2000/59/ES z 27. novembra 2000 o prístavných zberných zariadeniach na lodný odpad a zvyšky nákladu | Súčasný režim výnimky existuje pre lode s pravidelnými zastávkami v prístavoch. | 20 | Nariadenie Európskeho parlamentu a Rady (ES) č. 443/2009 z 23. apríla 2009, ktorým sa stanovujú výkonové emisné normy nových osobných automobilov ako súčasť integrovaného prístupu Spoločenstva na zníženie emisií CO2 z ľahkých úžitkových vozidiel | Malí a špecializovaní výrobcovia môžu žiadať o nižšie ciele. | 21 | Nariadenie Európskeho parlamentu a Rady (ES) č. 10/2011 z 11. mája 2011, ktorým sa stanovujú emisné normy pre nové ľahké úžitkové vozidlá ako súčasť integrovaného prístupu Únie na zníženie emisií CO2 z ľahkých vozidiel | Malí a špecializovaní výrobcovia môžu žiadať o nižšie ciele. | Príloha 2 – Možné budúce výnimky alebo jednoduchšie režimy[7] Právny predpis | Výnimka alebo jednoduchší režim | 1 | Smernica Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov | Správcovia údajov (ako napríklad orgány verejnej správy, podniky a pod.) majú v súčasnosti povinnosť informovať vnútroštátne orgány na ochranu údajov o svojom spracovaní údajov, pokiaľ neexistujú dôvody na výnimky. Smernicou sa ponechávajú členským štátom značné právomoci v rozhodovaní o možných výnimkách z povinnosti. Z tohto dôvodu je situácia v rôznych členských štátoch rozdielna. Plánovaný balík reforiem bude zameraný na preskúmanie spôsobov účinného zjednodušenia regulačného prostredia, napríklad zvýšením harmonizácie a návrhom zrušiť oznamovacie povinnosti, okrem prípadov vyššieho rizika pri spracovaní. | 2 | Smernica Rady 89/391/EHS z 12. júna 1989 o zavádzaní opatrení na podporu zlepšenia bezpečnosti a ochrany zdravia pracovníkov pri práci | Možnosť nahradenia systematickej dokumentácie posúdenia rizika pre mikropodniky, ktoré sa venujú aktivitám s nízkym rizikom, primeraným prístupom založenom na posudzovaní rizika by mohla byť preskúmaná v zmysle konzultácií so sociálnymi partnermi a po posúdení vplyvu súčasných záväzkov. | 3 | Zmena a doplnenie Smernice Európskeho parlamentu a Rady 2004/37/ES z 29. apríla 2004 o ochrane pracovníkov pred rizikami z vystavenia účinkom karcinogénov alebo mutagénov pri práci | Zmeniť a doplniť túto smernicu by predstavovalo príležitosť zaviesť prístup založený na posudzovaní rizika, čím by došlo k menej náročným povinnostiam pre MSP, v súlade so všeobecným prístupom, ktorý sa predpokladá pre ochranu zdravia a bezpečnosti pri práci. | 4 | Návrh smernice Európskeho parlamentu a Rady o minimálnych zdravotných a bezpečnostných požiadavkách týkajúcich sa ergonomiky pri práci v súvislosti s chorobami pohybového ústrojenstva vyplývajúcom z výkonu povolania a s podmienkami zobrazovania na obrazovke a o zrušení smernice Rady 90/269/EHS a smernice Rady 90/270/EHS | Zavedenie prístupu založeného na posudzovaní rizika, čím by došlo k menej náročným povinnostiam pre MSP, v súlade so všeobecným prístupom, ktorý sa predpokladá pre ochranu zdravia a bezpečnosti pri práci. | 5 | Návrh smernice Európskeho parlamentu a Rady o podmienkach vstupu a pobytu štátnych príslušníkov tretích krajín na účely sezónneho zamestnania | Mikropodniky a možno aj MSP by mohli dostať výnimky z požiadaviek týkajúcich sa sezónnych pracovníkov, aby mohli malí poľnohospodári znovu prijímať sezónnych pracovníkov tak, ako predtým, a za jednoduchších podmienok. | 6 | Smernica Európskeho Parlamentu a Rady 96/71/ES zo 16. decembra 1996 o vysielaní pracovníkov v rámci poskytovania služieb | Vypracovaním usmernení v súvislosti s vykonávaním tejto smernice Komisia zváži či je pre menšie podniky možné ustanoviť ľahšie režimy. | 7 | Smernica Európskeho parlamentu a Rady 2009/45/ES zo 6. mája 2009 o bezpečnostných pravidlách a normách pre osobné lode | Súčasná revízia smernice by mohla byť príležitosťou zaoberať sa niektorými nadmernými ustanoveniami, ktoré nie sú prispôsobené, aby sa zvažovali malé lode. | 8 | Smernica Rady 92/29/EHS z 31. marca 1992 o minimálnych bezpečnostných a zdravotných požiadavkách na zvýšenú lekársku starostlivosť na palubách plavidiel | Plavidlá musia byť vybavené minimálnymi zdravotníckymi zásobami a vybavením. Nad stanovenou prahovou hodnotou je potrebný lekár. Pri revízii tejto smernice Komisia zváži klady a zápory návrhu vyššej prahovej hodnoty pre menšie plavidlá. | 9 | Smernica Európskeho parlamentu a Rady 2002/44/ES z 25. júna 2002 o minimálnych zdravotných a bezpečnostných požiadavkách vyplývajúcich z vystavenia pracovníkov rizikám vzniknutým pôsobením fyzikálnych faktorov (vibrácie) | Komisia v zmysle plánovaného posúdenia tejto smernice ako súčasti procesu vyzýva k predloženiu pripomienok k jej vplyvu na MSP. | 10 | Smernica Európskeho parlamentu a Rady 2002/96/ES z 27. januára 2003 o odpade z elektrických a elektronických zariadení (OEEZ) | Ak by prepracovanie týchto právnych predpisov zahŕňalo novú povinnosť spätného prevzatia pre veľmi malý odpad z elektrických a elektronických zariadení u distribútorov, ako navrhuje Európsky parlament, možnosť výnimiek z takejto povinnosti spätného prevzatia by mohla byť zahrnutá pre obchody, ktoré sú prevádzkované na veľmi malom priestore. | 11 | Smernica Európskeho parlamentu a Rady 2008/98/ES z 19. novembra 2008 o odpade | Nízkorizikové MSP, ktoré vykonávajú činnosti nakladania s odpadom, by mohli používať zjednodušený postup registrácie. S týmto cieľom by mali príslušné vnútroštátne orgány v čo najväčšej miere využiť posledný odsek článku 26 smernice, ktorý ustanovuje možnosť získania informácií potrebných na registráciu takéhoto MSP z existujúcich vnútroštátnych záznamov. Toto by mohlo byť uplatnené pre nízkorizikové MSP, ktoré predstavujú minimálne riziko, pokiaľ ide o poškodzovanie životného prostredia a ľudského zdravia. | 12 | Smernica Európskeho parlamentu a Rady 2006/24/ES z 15. marca 2006 o uchovávaní údajov vytvorených alebo spracovaných v súvislosti s poskytovaním verejne dostupných elektronických komunikačných služieb alebo verejných komunikačných sietí | Pripravovaná revízia tejto smernice by mohla predstavovať príležitosť zvážiť, pre ktoré spoločnosti by mala platiť povinnosť uchovávať údaje. Veľkosť spoločnosti by mohla byť jedným z kritérií. | 13 | Návrh smernice Európskeho parlamentu a Rady o verejnom obstarávaní | Pripravovanou revíziou pravidiel verejného obstarávania ustanovených v smernici 2004/17/ES a 2004/18/ES by sa mohlo predpokladať zjednodušenie požiadaviek pre predloženie osvedčení a iné dôkazné prostriedky v zmysle účasti na postupoch verejného obstarávania. Najmä osvedčenia a iné dôkazné prostriedky by mohli byť nahradené vyhláseniami (vlastné vyhlásenia). | [1] Vymedzenie MSP zahŕňa všetky podniky s menej ako 250 zamestnancami, ktoré majú obrat nižší alebo rovný sume 50 miliónov EUR alebo celkovú súvahu nižšiu alebo rovnú sume 43 miliónov EUR. Mikropodniky sú najmenšou kategóriou MSP, s menej ako 10 zamestnancami a obratom alebo celkovou súvahou rovnou alebo nižšou ako 2 milióny EUR. [2] V priemere na splnenie regulačnej povinnosti vynaloží veľký podnik 1 EUR na zamestnanca, zatiaľ čo stredný podnik môže vynaložiť 4 EUR a malý podnik až do 10 EUR (Správa expertnej skupiny pod názvom „Modely znižovania neúmernej regulačnej záťaže pre MSP“, máj 2007). [3] Preskúmanie iniciatívy „Small Business Act“ pre Európu, oznámenie Komisie – KOM(2011) 78 (23. február 2011). [4] Akt o jednotnom trhu – Dvanásť hybných síl podnecovania rastu a posilňovania dôvery – „Spoločne za nový rast“, oznámenie Komisie – KOM(2011) 206 (13. apríl 2011). [5] Európsky fond regionálneho rozvoja (EFRR), Kohézny fond (KF), Európsky sociálny fond (ESF), Európsky poľnohospodársky fond pre rozvoj vidieka (EPFRV) a Európsky fond pre námorné otázky a rybné hospodárstvo (EFNRH). [6] Inteligentná regulácia v Európskej únii, oznámenie Komisie – KOM(2010) 543 (8. október 2010). [7] Návrhy na nové alebo zmenené a doplnené nariadenie EÚ podliehajú konzultáciám a posúdeniu vplyvu, ktoré prispievajú ku konečnému rozhodnutiu o politike, ktorá sa má schváliť.